BEGRUNDELSE

1. BAGGRUND FOR FORSLAGET

Forslagets begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momssvig eller –unddragelse.

Ved brev registreret i Kommissionen den 18. juni 2013 anmodede Polen om tilladelse til at indføre foranstaltninger, der fraviger artikel 26, stk. 1, litra a), og artikel 168 i direktiv 2006/112/EF, og som går ud på at begrænse fradragsretten til 50 % ved køb, leje eller leasing af visse typer motorkøretøjer, som ikke udelukkende anvendes til erhvervsmæssige formål, samt køb af varer og tjenester i tilknytning hertil, herunder køb af brændstof.

Ved brev af 10. oktober 2013 underrettede Kommissionen i overensstemmelse med artikel 395, stk. 2, i direktiv 2006/112/EF de øvrige medlemsstater om Polens anmodning. Ved brev af 14. oktober 2013 meddelte Kommissionen Polen, at den rådede over alle nødvendige oplysninger for at kunne vurdere anmodningen.

Generel baggrund

Artikel 168 i direktiv 2006/112/EF fastsætter, at en afgiftspligtig person kan fradrage den moms, der er betalt eller skal betales af erhvervelser foretaget i forbindelse med sine afgiftspligtige transaktioner. Efter direktivets artikel 26, stk. 1, litra a), sidestilles anvendelse af en vare, der indgår i en virksomheds aktiver, til ikkeerhvervsmæssig brug med levering af ydelser mod vederlag, hvis momsen på varerne kunne fradrages.

Med hensyn til motorkøretøjer er det af en række årsager vanskeligt at anvende denne ordning, navnlig fordi det er vanskeligt klart at skelne mellem erhvervsmæssig og ikkeerhvervsmæssig brug. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres. Antallet af de pågældende køretøjer betyder, at selv små enkeltunddragelser kan vokse til store summer.

Som alternativ til ordningen i direktivet har Polen anmodet om tilladelse til at begrænse det oprindelige fradrag til en fast procentdel og til gengæld fritage virksomhederne for at skulle føre momsregnskab for den private anvendelse. Dermed opnås en forenkling for alle involverede og samtidig også sikkerhed for opkrævning af en procentdel af afgiften, som ellers ville gå tabt som følge af skatteunddragelse.

Der er anmodet om en begrænsning af fradragsretten til 50 %. Denne procentsats er baseret på Polens egen vurdering og vil i henhold til forslaget blive taget op til fornyet overvejelse, hvis Polen skulle ønske en forlængelse efter 2016.

Polen har i øjeblikket i henhold til Rådets gennemførelsesafgørelse 2010/581/EU[1] tilladelse til at begrænse fradragsretten ved køb, nyerhvervelse inden for Fællesskabet, import, leje eller leasing af visse andre motorkøretøjer end personbiler til 60 % og et maksimumbeløb på 6 000 PLN. Denne afgørelse udløber den 31. december 2013.

Den nye begrænsning af fradragsretten skal træde i kraft den 1. januar 2014 og gælde for køretøjer, som afgiftspligtige personer ikke udelukkende anvender til erhvervsmæssig brug. Der er dog visse typer motorkøretøjer, som ikke vil være omfattet af denne begrænsning og derfor være underlagt de almindelige regler, nemlig ethvert køretøj med over 9 sæder (inkl. førersædet) og en samlet maksimalvægt på over 3 500 kg. Den kommer derfor hovedsagelig til at gælde for personbiler, åbne og lukkede varevogne samt motorcykler.

Begrænsningen skal også gælde for moms af enhver udgift, herunder køb af brændstof, relateret til de motorkøretøjer, den omfatter, forudsat at den pågældende udgift ikke udelukkende er knyttet til den afgiftspligtige persons erhvervsvirksomhed, hvilket f.eks. vil være tilfældet med installation af taxametre.

Fravigelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. Enhver forlængelse bør derfor også være tidsbegrænset, så det kan vurderes, om de betingelser, som fravigelsen er baseret på, fortsat er gyldige. Polen har anmodet om at måtte anvende den her omhandlede foranstaltning indtil den 31. december 2018.

Det er imidlertid almindelig praksis i lignende tilfælde at acceptere en fravigelse i tre år (jf. f.eks. Rådets gennemførelsesafgørelse 2012/232/EU[2] og 2013/191/EU[3]). Det foreslås derfor at lade denne afgørelse udløbe ved udgangen af 2016 og at anmode Polen om inden den 1. april 2016 at indsende en rapport indeholdende en redegørelse for anvendelsen af den procentuelle begrænsning, hvis Polen skulle ønske at få foranstaltningen forlænget efter 2016.

Gældende bestemmelser på det område, som forslaget vedrører

I medfør af artikel 176 i direktiv 2006/112/EF fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser fradragsretten for så vidt angår motorkøretøjer.

I 2004 fremsatte Kommissionen forslag bl.a. til regler for, hvilke kategorier af udgifter der kan underlægges begrænsninger i fradragsretten (KOM(2004) 728 endelig[4]). Rådet er imidlertid endnu ikke nået til enighed om dette forslag.

Overensstemmelse med andre EU-politikker og -mål

Ikke relevant.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høringer af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget tager sigte på at bekæmpe momssvig og at forenkle proceduren for beskatning og har derfor en potentiel positiv virkning for både virksomheder og forvaltninger. Polen mener, at den fundne løsning er en passende foranstaltning og svarer til andre tidligere og nuværende fravigelser.

3. JURIDISKE ASPEKTER AF FORSLAGET

Resumé af forslaget

Sigtet med forslaget er at give Polen tilladelse til at anvende en foranstaltning, der fraviger artikel 168 i direktiv 2006/112/EF, og som går ud på at begrænse en afgiftspligtiges ret til at fradrage moms ved køb, leje eller leasing af visse vejmotorkøretøjer og på udgifter i forbindelse hermed, når køretøjet ikke udelukkende anvendes til erhvervsbrug og udgiften ikke har direkte forbindelse med den afgiftspligtiges erhvervsudøvelse. Hvor fradragsretten er begrænset, vil den afgiftspligtige person ved en fravigelse af artikel 26, stk. 1, litra a), i direktiv 2006/112/EF blive fritaget for at skulle føre momsregnskab over den ikkeerhvervsmæssige brug af køretøjet. Foranstaltningen gælder kun for køretøjer med op til et bestemt antal sæder og en bestemt totalvægt.

Begrænsningen er sat til en fast sats på 50 %. Ved enhver anmodning om en forlængelse af disse foranstaltninger skal der foretages en fornyet vurdering af behovet for dem, og Polen skal fremlægge en rapport herom. Denne afgørelses gyldighedsperiode udløber enten på den dato, der er angivet i afgørelsen, eller på datoen for ikrafttrædelse af EU-bestemmelser om begrænsninger i fradragsretten på dette område, alt efter hvad der sker først.

Retsgrundlag

Artikel 395 i Rådets direktiv 2006/112/EF.

Nærhedsprincippet

Forslaget henhører under Den Europæiske Unions enekompetence. Nærhedsprincippet finder derfor ikke anvendelse.

Proportionalitetsprincippet

Den foreslåede afgørelse er i overensstemmelse med proportionalitetsprincippet, da den vedrører en tilladelse, der gives en medlemsstat på dennes egen anmodning, og ikke udgør en forpligtelse.

På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

Foreslået reguleringsmiddel: Gennemførelsesafgørelse vedtaget af Rådet.

Andre midler vil ikke være hensigtsmæssige af følgende grund(e):

I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.

4. VIRKNINGER FOR BUDGETTET

Forslaget har ingen negativ indvirkning på Unionens egne indtægter hidrørende fra moms.

5. FAKULTATIVE ELEMENTER

Forslaget indeholder en revisions- og en udløbsklausul.

2013/0411 (NLE)

Forslag til

RÅDETS GENNEMFØRELSESAFGØRELSE

om tilladelse til Polen til at indføre foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR –

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[5], særlig artikel 395, stk. 1,

under henvisning til forslag fra Europa-Kommissionen, og

ud fra følgende betragtninger:

(1) Ved brev registreret i Kommissionen den 18. juni 2013 anmodede Polen om tilladelse til at indføre særlige foranstaltninger i forbindelse med visse vejmotorkøretøjer, som fraviger bestemmelserne i direktiv 2006/112/EF om en afgiftspligtig persons ret til at fradrage moms betalt på indkøb af varer og ydelser og bestemmelserne om beskatning af erhvervsaktiver anvendt til ikkeerhvervsmæssig brug.

(2) I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 10. oktober 2013 de øvrige medlemsstater om Polens anmodning. Ved brev af 14. oktober 2013 meddelte Kommissionen Polen, at den rådede over alle nødvendige oplysninger for at kunne vurdere anmodningen.

(3) Artikel 168 i direktiv 2006/112/EF fastsætter, at en afgiftspligtig person har ret til at fradrage moms pålagt levering af varer og ydelser, som denne person har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i samme direktiv indeholder et krav om at føre momsregnskab, når et erhvervsaktiv af den afgiftspligtige person eller dennes personale anvendes til privat brug eller, mere generelt, anden brug end erhvervsbrug.

(4) Den foranstaltning, Polens anmodning drejer sig om, fraviger disse bestemmelser, idet retten til at fradrage moms af køb, leje eller leasing af visse vejmotorkøretøjer og udgifter i forbindelse hermed begrænses, og den momspligtige fritages for at føre momsregnskab for den ikkeerhvervsmæssige brug af køretøjer omfattet af begrænsningen.

(5) Det er vanskeligt at fastlægge ikkeerhvervsmæssig brug af køretøjer nøjagtigt, og selv hvor det er muligt, er mekanismen til at gøre det ofte besværlig. Ifølge de foreslåede foranstaltninger vil momsbeløbet for udgifter, der kan fradrages for motorkøretøjer, som ikke udelukkende anvendes til erhvervsbrug, med visse undtagelser blive fastsat til en fast procentsats. På grundlag af de foreliggende oplysninger mener Polen, at en fast sats på 50 % er berettiget. For at undgå dobbeltbeskatning bør kravet om momsregnskab over ikkeerhvervsmæssig brug af et motorkøretøj samtidig suspenderes, når det har været omfattet af denne begrænsning. Disse foranstaltninger begrundes med behovet for at forenkle proceduren for betaling af moms og forhindre momsunddragelse som følge af ukorrekt regnskabsføring og falsk momsangivelse.

(6) Den begrænsning af fradragsretten, der indføres ved de særlige foranstaltninger, gælder for moms betalt ved erhvervelse, erhvervelse inden for Fællesskabet, indførsel, leasing eller udlejning af nærmere specificerede vejmotorkøretøjer og udgifter i forbindelse hermed, inklusive indkøb af brændstof.

(7) Visse typer af motorkøretøjer udelukkes fra de særlige foranstaltningers anvendelsesområde, idet den ikkeerhvervsmæssige brug - på grund af deres art og den type virksomhed, som de anvendes til - anses for at være ubetydelig. Derfor vil de særlige foranstaltninger ikke gælde for køretøjer med mere end 9 sæder, inklusive førerens, eller med en tilladt totalmasse på over 3 500 kg. Desuden vil begrænsningen af fradragsretten ikke gælde for moms af udgifter, der udelukkende har tilknytning til den momspligtiges erhverv.

(8) Disse fravigelsesforanstaltninger bør gøres tidsbegrænsede, således at der kan foretages en vurdering af deres virkninger og af procentsatsens hensigtsmæssighed, da den foreslåede procentsats er baseret på foreløbige undersøgelser om erhvervsmæssig brug.

(9) Anser Polen en yderligere forlængelse efter 2016 for nødvendig, bør Kommissionen senest den 1. april 2016, sammen med anmodningen om forlængelse, have forelagt en rapport om anvendelsen af foranstaltningen med en redegørelse for den anvendte procentsats.

(10) Den 29. oktober 2004 vedtog Kommissionen et forslag[6] til et rådsdirektiv om ændring af direktiv 77/388/EØF, nu direktiv 2006/112/EF, som tager sigte på en harmonisering af de kategorier af udgifter, som kan udelukkes fra fradragsretten. I henhold til dette forslag kan der fastsættes undtagelser fra fradragsretten for vejmotorkøretøjer. Undtagelsesforanstaltningerne i denne afgørelse bør udløbe på datoen for ikrafttrædelsen af et sådant ændringsdirektiv, hvis denne dato ligger før den i denne afgørelse fastsatte udløbsdato.

(11) Fravigelsen vil kun have begrænset indvirkning på den samlede opkrævede moms af det endelige forbrug og ikke få negative virkninger for Unionens egne indtægter hidrørende fra moms —

VEDTAGET DENNE AFGØRELSE:

Artikel 1

Uanset artikel 168 i direktiv 2006/112/EF bemyndiges Polen til at begrænse retten til at fradrage moms betalt ved erhvervelse, erhvervelse inden for Fællesskabet, indførsel, leasing eller udlejning af vejmotorkøretøjer samt moms betalt af udgifter i forbindelse med disse køretøjer, såfremt køretøjet ikke udelukkende anvendes i erhvervsøjemed, til 50 %.

Begrænsningen i stk. 1 gælder ikke motorkøretøjer med en tilladt totalmasse på over 3 500 kg eller med mere end 9 sæder, inklusive førerens.

Desuden må begrænsningen af fradragsretten ikke gælde for moms af udgifter, der udelukkende har tilknytning til den momspligtiges erhverv.

Artikel 2

Uanset artikel 26, stk. 1, litra a), i direktiv 2006/112/EF gives Polen bemyndigelse til ikke at anse en afgiftspligtig persons eller dennes personales private brug eller, mere generelt, anden brug end erhvervsbrug af et køretøj, som er omfattet af begrænsningen efter denne afgørelses artikel 1, for levering af en ydelse mod vederlag.

Artikel 3

1. Denne afgørelse får virkning på dagen for meddelelsen.

Denne afgørelse finder anvendelse fra den 1. januar 2014. Denne afgørelse udløber på dagen for ikrafttrædelsen af EU-bestemmelser om fastlæggelse af de udgifter i forbindelse med motorkøretøjer, der ikke giver ret til fuldt fradrag af moms, dog senest den 31. december 2016.

2. Enhver anmodning om forlængelse af foranstaltningerne i denne afgørelse skal være Kommissionen i hænde senest den 1. april 2016. Sådanne anmodninger skal ledsages af en rapport, der indeholder en vurdering af den procentuelle begrænsning af retten til momsfradrag, der er anvendt på grundlag af denne afgørelse.

Artikel 4

Denne afgørelse er rettet til Republikken Polen.

Udfærdiget i Bruxelles, den […].

På Rådets vegne

Formand

[1] Rådets gennemførelsesafgørelse af 27. september 2010 om tilladelse til Republikken Polen til at indføre en særlig foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem, EUT L 256 af 30.9.2010, s. 24.

[2] Rådets gennemførelsesafgørelse af 26. april 2012 om tilladelse til Rumænien til at indføre en særlig foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem, EUT L 117 af 1.5.2012, s. 7.

[3] Rådets gennemførelsesafgørelse af 22. april 2013 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem, EUT L 113 af 25.4.2013, s. 11.

[4] http://eur-lex.europa.eu/LexUriServ/site/da/com/2004/com2004_0728da01.pdf

[5] EUT L 347 af 11.12.2006, s. 1.

[6] KOM(2004) 728 endelig (EUT C 24 af 29.1.2005, s. 10).